360 Tempus

Triplex est tempus: presens, preteritum, et futurum.

De quo vide supra, capitulo [350] Surgere.

Tempus autem proprie sumptum dicitur mora motus rerum mutabilium, sed large sumptum dicitur quelibet duracio. Est igitur tempus presens obseruandum propter multa quia vtile ad merendum, 2 Cor. 6[:2]: *Ecce nunc tempus acceptabile*. Tempus quod magis valet, magis est eligendum. Modo valent opera penitentie, sed /f. 113ra/ postmodum non. Sicut medicinalia valent infirmanti modo, sed non post morte, Rom. 13[:11]: *Scientes* quod *hora est jam nos de somno surgere*. Et Psal. [118:126]: *Tempus faciendi, Domine*.

Secundo, quia breue a Deo quod non habemus de toto tempore nisi vnum nunc, Job 14[:1]: *Homo natus de muliere, brevi vivens tempore*.

¶ Qui habet longam dietam peragendum et breue tempus festinat, aliter non perueniet. Nos autem longum iter habemus ad celum et breue tempus. Iccirco non est insistendum modo lasciuiis et ocio, sed recte vie, 1 Cor. 7[:29]: *Itaque, fratres: tempus breve est*. Sed heu quia Job 24[:23] de homine quod *Dedit ei Deus* tempus *pœnitentiæ*, *et* ipse *abutitur eo in superbiam*.

¶ Tercio, quia mutabile stultus foret viator habens pulchrum mane si expectaret vesperam ad itinerandum, sic est de iuuene qui expectat penitere vsque ad senectutem, eo quod morbus semper intenditur, natura debilitatur, diabolus magis insidiatur, consuetudo difficilius vincitur, miserator magis irritatur, Eccli. 18[:26]: *A mane usque ad vesperam immutabitur tempus*. Ideo Gal. 6[:10]: *Dum tempus habemus, operemur bonum ad omnes*. Exemplum de sacerdote citato ad curiam Romanam qui noluit ne in hieme propter frigus, nec vere propter seminandem, nec in estate propter calorem, nec in autumpno propter frugum collectionem.

Quarto, quia irrecuperabile si amiseris vestem uel sanitatem poteris recuperare, sed tempus non, Sap. 2[:5]: *Umbræ transitus est tempus nostrum*. Hic nota secundum Magistrum in *Libro sex principiorum*, quod vmbra vna et eadem, non mouetur continue, sed ad quemlibet motum corporis, desunt vna vmbra et incipit alia. Sic tempus continue corumpetur et generatur. Nam tempus preteriet non redit, furtum non habemus presens transit, sed heu quia *nescit homo* quod tempus preteriit et mors apropinquat, Eccle. 9[:1].

¶ Quinto, quod oportet de tempore rationem reddere. Si enim tempus esset tuum et amitteret illud tollerabilius portare posses, ac quia mutuo illud accipis, oportet de illo computare, Tre. 1[:15]: *Vocavit adversum me tempus*. Si seruus ille euangelicus condempnatur reddens Domino pecuniam absque lucro, Matt. 25[:13-30], quid dicturus est qui nescit quid fecit de ea. Ideo, Eccli. 4[:23]: *Fili, conserva tempus, et devita a malo*. Sed heu quia Eccli. [20:7]: *Lascivus et imprudens non servabunt tempus*. Est et aliud tempus post tempus presens, sed valde malum quod est dampnatorum in inferno, quod est fugiendum.

Primo, quia tenebrosum, Eccle. 11[:8]: *Si multis annis vixerit homo, meminisse debet tenebrosi temporis*, etc.

Secundo, quia angustisum quia torquebatur quis in corpore et anima, Eccli. 5[:8]: *Non tardes converti ad Dominum*, per penitentiam, nec *differas de die in diem*. Ne forte sis sicut cultellus in quo scribitur, cras dabo et non hodie, sed in crastino inuenitur id idem scriptum. Subito, enim, veniet ira illius et in tempore vindicte disperdet te.

¶ Tercio, quia perpetuum, Mich. 2[:3]: *Non ambulabitis superbi:* quia *tempus pessimum est*. Malum in amissione glorie, peius in affliccione, sed pessimum in continuacione, Eccle. 9[:12]: *Nescit homo finem suum; sed sicut pisces capiuntur hamo*, *sic homines in tempore malo*.

¶ Tercio, est tempus bonorum in celo quod summe est appetendum. Primo, quia gaudiosum propter ab absenciam omnis mali, Eccle. 3[:4]: *Tempus flendi*, scilicet, in hac vita, *et tempus ridendi,* in gloria.

Secundo, quia abundantissimum propter plenitudinem omnis boni, quia ipse Deus erit merces nostra magna nimis, Eccli. vltimo [51:38]. *Igitur* 1 Pet. 5[:6]: *Humiliamini sub manu potenti Dei, ut vos exaltet in tempore visitationis.*

Tercio, quia perpetuum propter carenciam teri, Gal. vltimo [6:9]: *Bonum autem facientes, non deficiamus: tempore enim suo metemus*.

Item, et premium et seminacio et messio conueniunt in tribus et different[[1]](#endnote-1) in tribus.

Primo, conueniunt in radice quia radix vtriusque est gratia, Rom. 5[:15]: *Gratia Dei* vita eterna.

Secundo, in proporcionalite quia *qui parce seminat, parce et metet*, 2 Cor. 9[:6]. Et Zach. 4[:7]: *Exaequabit gratiam gratiae.* /f. 113rb/

Item, in qualitate quia si bonum meritum bonum et premium, Gal. vltimo [6:8]: *Quae seminaverit homo, haec et metet*.

¶ Differunt, autem. Primo, in tempore quia non tempus merendi postmodum premiandi, Eccle. 3[:4]: *Tempus flendi, et tempus ridendi.* Gal. vltimo [6:9]: *Tempore suo metemus*.

Secundo, in loco quia in terra meremur, in celo premiamur uel in inferno, Heb. 13[:14]: *Non habemus hic manentem civitatem*. Tercio, in modo quod lugendo meremur gaudendo premiamur, Psal. [125: 5]: *Qui seminant in lacrimis, in exsultatione metent*.

¶ Item, totum tempus presens est tempus flendi quia tunc *absterget Deus omnem lacrimam ab oculis* sanctorum, Apo. 21[:4]. Similiter tempus Dominice passionis erat tempus flendi, sed tempus rarius erat tempus ridendi quia congaudendum est gaudenti, sicut compaciendum pacienti, secundum illud Rom. 12[:15]: *Gaudere cum gaudentibus, flere cum flentibus*. Similiter tempus pugne laboriose est tempus flendus, tempus victorie gloriose est tempus ridendi, quia secundum Augustinum, 19 *De ciuitate*, capitulo 12, in est omnibus naturaliter desiderium pacis habende, quia sicut nemo est qui gaudere nolit. Nam qui bella volunt, nichil aliud quam vincere[[2]](#endnote-2) volunt. Et per victoriam ad pacem viuere. Igitur sicut consulit Christus, Luc. 21[:36] in tempore presenti vigilandum est ad orandum, ait enim: *Vigilate, omni tempore orantes, ut digni habeamini*. Qui igitur negatur nobis diu viuere, faciamus aliquid quod nos vixisse testetur. Vnde Bernardus, sicut non peribit capillus de capite, sic nec momentum de tempore. Multum nempe reputat Deus de tempore qui illud creauit in principio cum celo empireo et cum natura angelica, ad cuius temporis seruicium fecit solem et lunam, Gen. 1[:14]: ut *signa et tempora*. Chrisostomus, si aurum paruum consumpseris dampnum putas, tempus pompa consumis et non curas. Et tamen aurum recuperare poteris sed tempus non. Vnde Seneca, ad Lucilium *Epistula* 37, quis michi dabit aliquid equale tempori. Omnia alia,[[3]](#endnote-3) Lucili, aliena sunt, temporis tantum nostrum est. Vnde Gregorius *Super Evangelia* homilia 12, narrat de Crisorio viciis pessimo quomodo in fine vite raptus a malis spiritibus versus inferum. Clamauit inducias vsque mane, sed nichil profuit. Et concludit Gregorius, ergo solicite cogitemus ne tempora a nobis vacua pertranseant, et tunc queramus spacium temporis ad bene viuendum quando compellimur de corpore exire.

1. different ] *add*. ~~et messio conueniunt~~ F.128. [↑](#endnote-ref-1)
2. vincere ] *add*. vo F.128. [↑](#endnote-ref-2)
3. alia ] *add*. in F.128. [↑](#endnote-ref-3)